Diari Oficial de la Generalitat Valenciana


Sumari del DOGV 9616, del 13-06-2023 (2023/6577)

DECRET 84/2023, de 9 de juny, del Consell, de modificació del Decret 66/2023, de 5 de maig, del Consell, pel qual es regula i concedeix una subvenció directa a les comunitats de regants usuàries del transvasament Tajo-Segura de la província d'Alacant.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9616

Data del DOGV
:   13-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/6577


Data del document
:   09-06-2023

Organisme emissor


Tipus de document
:   Decret

Anàlisi jurídica

 Descriptors 

:   * Presidència de la Generalitat
    * Presidència de la Generalitat
    * ajuda pública
    * irrigació

DECRET 84/2023, de 9 de juny, del Consell, de modificació del Decret 66/2023, de 5 de maig, del Consell, pel qual es regula i concedeix una subvenció directa a les comunitats de regants usuàries del transvasament Tajo-Segura de la província d'Alacant. [2023/6577]  
Per mitjà del Decret 66/2023, de 5 de maig, del Consell, es va regular i concedir una subvenció directa a les comunitats de regants usuàries del transvasament Tajo-Segura de la província d'Alacant, per al subministrament d'aigua provinent de dessaladora per al reg de cultius.  
Aquest decret es va adoptar atenent la situació excepcional de sequera produïda per la greu escassetat de precipitacions, sent especialment fonamental el manteniment de l'activitat agrària del sud de la província d'Alacant, on l'origen de les aigües de reg procedeixen del transvasament Tajo-Segura, de la reutilització d'aigües depurades i d'aigua procedent de dessaladores.  
El citat decret destina l'abonament de 0,1 €/m³ de l'aigua procedent d'aigua dessalada que hagueren satisfet les comunitats de regants beneficiàries de la subvenció, des de l'1 de gener fins al 15 de novembre de 2023.  
Després de l'aprovació de l'avantdit decret, la Direcció General d'Agricultura, Ramaderia i Pesca de la Conselleria d'Agricultura, Desenvolupament Rural, Emergència Climàtica i Transició Ecològica ha emés un informe de data 17 de maig de 2023 en el qual, entre altres consideracions, assenyala:  
«En matèria d'aigua, es funciona en anys hidrològics, que és un període de 12 mesos al llarg del qual es mesuren les precipitacions sobre una determinada conca hidrogràfica. En Espanya l'any hidrològic s'inicia l'1 d'octubre i acaba el 30 de setembre. I les concessions d'aigua se sol·liciten per a cada any hidrològic.  
El Decret estipula que subvencionarà amb 0.1 €/m³ d'aigua procedent d'aigua dessalada que hagueren satisfet les comunitats de regants descrites en l'apartat anterior des de l'1 de gener fins al 15 de novembre de 2023.  
Es dona la circumstància que només es va iniciar l'any hidrològic 2022-2023, la majoria de comunitats de regants usuàries del transvasament Tajo-Segura van sol·licitar un increment de la concessió d'aigua dessalada, en previsió de les possibles retallades de volums transvasats.  
Mentre es tramitava aquest increment de concessió d'aigua dessalada, es va permetre sol·licitar un determinat volum (al voltant del 75 % de la concessió total sol·licitada) només es va iniciar l'any hidrològic. Per aquest motiu, la gran majoria de les comunitats de regants usuàries del transvasament tenen sol·licitada i facturada una part important de l'aigua dessalada corresponent a l'any hidrològic en novembre de 2022.  
Cal ajustar les dates de justificació de l'ajuda regulada en el Decret a les dates de l'any hidrològic, vist que aquest decret, motivat per interès públic i causes socials i econòmiques, va dirigit a unes comunitats de regants que han fet les despeses objecte del Decret en novembre de 2022.  
Es proposa modificar les dates de justificació del Decret, de manera que abone 0,1 €/m³ de l'aigua procedent d'aigua dessalada que hagueren satisfet les comunitats de regants des de l'1 de novembre de 2022 al 15 de novembre de 2023».  
Des del departament competent en matèria d'agricultura, i d'acord amb les observacions efectuades per l'Advocacia de la Generalitat en el seu informe de 23 de maig de 2023, es proposa modificar la data d'inici de l'activitat subvencionada, establida en el decret de referència a partir de l'1 de gener de 2023, i iniciar-la l'1 d'octubre de 2022, finalitzant el 15 de novembre de 2023.  
Amb això s'aconseguiria ajustar les dades a l'any hidrològic, segons la justificació de la conselleria competent en la matèria, sense suposar això un increment del crèdit pressupostari de la línia creada per a tal efecte.  
Per part seua, la Llei 38/2003, de 17 de novembre, general de subvencions assenyala, en l'article 2.1.b, un dels requisits exigits per a la concessió d'una subvenció, «Que el lliurament estiga subjecte al compliment d'un determinat objectiu, l'execució d'un projecte, la realització d'una activitat, l'adopció d'un comportament singular, ja realitzats o per desenvolupar, o la concurrència d'una situació, devent el beneficiari complir les obligacions materials i formals que s'hagueren establit».  
  
No existeix, per tant, en la definició de les exigències del que es considera com a «subvenció», cap limitació legal respecte del moment de l'execució de l'activitat i la vinculació del mateix per aquest motiu, com a despesa subvencionable.  
Així mateix, en l'article 31.1 d'aquest mateix text legal, s'estableix, «Es consideren despeses subvencionables, als efectes previstos en aquesta llei, aquells que de manera indubtable responguen a la naturalesa de l'activitat subvencionada, resulten estrictament necessaris i es realitzen en el termini establit per les diferents bases reguladores de les subvencions. Quan no s'haja establit un termini concret, les despeses hauran de realitzar-se abans que finalitze l'any natural en què s'haja concedit la subvenció».  
Procedeix, per tant, fixar en les corresponents bases reguladores, el termini procedent per a l'activitat subvencionable, d'acord amb l'any hidrològic indicat.  
Tampoc la Llei 1/2015, de 6 de febrer, d'hisenda pública, del sector públic instrumental i de subvencions assenyala limitació sobre aquest tema.  
Per tot el que s'ha exposat, d'acord amb el que s'estableix en la disposició addicional cinquena, apartat 3r de la Llei 9/2022, de 30 de desembre, de pressupostos de la Generalitat per a l'exercici 2023, i havent-se seguit els tràmits que es recullen en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; en virtut del que disposa l'article 28.c, de la Llei 5/1983, de 30 de desembre, de la Generalitat, del Consell, i a proposta conjunta del president de la Generalitat i de la consellera d'Agricultura, Desenvolupament Rural, Emergència Climàtica i Transició Ecològica, i prèvia deliberació del Consell en la reunió de 9 de juny de 2023,  
  
  
DECRETE  
  
Primer. Modificació del Decret 66/2023, de 5 de maig, del Consell, pel qual es regula i concedeix una subvenció directa a les comunitats de regants usuàries del transvasament Tajo-Segura de la província d'Alacant  
Es modifica l'apartat quart del Decret 66/2023, de 5 de maig, del Consell, pel qual es regula i concedeix una subvenció directa a les comunitats de regants usuàries del transvasament Tajo-Segura de la província d'Alacant que queda redactat de la següent manera:  
«L'import de l'ajuda es destinarà a abonar 0,1 €/m³ de l'aigua procedent d'aigua dessalada que hagueren satisfet les comunitats de regants descrites en l'apartat anterior des de l'1 d'octubre de 2022 fins al 15 de novembre de 2023».  
  
Segon. Efectes  
El present decret produirà efectes a partir de l'endemà de la publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, de conformitat amb el que estableix l'article 114.c de la Llei 39/2015, d'1 d'octubre, del procediment administratiu comú de les administracions públiques, les entitats interessades podran interposar els recursos següents:  
  
a) Potestativament, un recurs de reposició davant el Consell, en el termini d'un mes a comptar des de l'endemà de la publicació d'aquest decret, de conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
b) Directament, un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació d'aquest decret, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció-contenciosa administrativa.  
Tot això sense perjudici que les persones interessades puguen exercitar qualsevol altra via que estimen oportuna.  
  
València, 9 de juny de 2023  
  
El president de la Generalitat,  
XIMO PUIG I FERRER  
  
La consellera d'Agricultura, Desenvolupament Rural,  
Emergència Climàtica i Transició Ecològica,  
ISAURA NAVARRO CASILLAS